Flóttamannastofnun Sameinuðu þjóðanna gerir ráð fyrir að yfir átta milljónir Úkraínumanna eigi eftir að flýja á þessu ári vegna stríðsins í landinu. Aðalframkvæmdastjóri samtakanna er staddur í Moskvu. Hann segir að skapa verði skilyrði til að stöðva Úkraínustríðið eins fljótt og auðið er.
Allt útlit er fyrir að yfir átta milljónir Úkraínumanna flýi land á þessu ári vegna stríðsins. Flóttamannastofnun Sameinuðu þjóðanna segir að þörf sé á hátt í tveimur milljörðum dollara til að styrkja fólk sem heldur til í nágrannaríkjunum.
Flóttamannavandinn í Evrópu vegna innrásar Rússa í Úkraínu er orðinn hinn mesti frá lokum síðari heimsstyrjaldarinnar. Shabia Mantoo, talsmaður flóttamannastofnunarinnar, greindi frá því í dag að búist hefði verið við að fjórar milljónir Úkraínumanna þyrftu að leggja á flótta í ár vegna innrásarinnar. Tæplega fimm komma þrjár milljónir hefðu þegar flúið land og útlit væri fyrir að fólk með stöðu flóttamanna væri orðið rúmlega átta milljónir í lok ársins. Hún sagði að stofnunin þyrfti á einum milljarði og átta hundruð og fimmtíu milljónum dollara að halda til að styðja við bakið á þeim sem hefðust við í nágrannaríkjum Úkraínu.
Antonio Guterres, aðalframkvæmdastjóri Sameinuðu þjóðanna, kom í dag til Moskvu til viðræðna við ráðamenn um leiðir til að stöðva stríðið í Úkraínu. Hann sagði eftir fund með Sergei Lavrov utanríkisráðherra, að skapa yrði skilyrði fyrir árangursríkum viðræðum fyrir vopnahléi eins fljótt og auðið er, aðstæður fyrir friðsamlegri lausn deilunnar.
Fulltrúar fjörutíu ríkja komu saman í dag í Ramstein herstöðinni í Þýskalandi til að ræða hvernig styrkja mætti enn frekar varnir Úkraínuhers gegn Rússum. Lloyd Austin, varnarmálaráðherra Bandaríkjanna, lýsti því þar yfir að Bandaríkjamenn hefðu verið í fararbroddi þjóða sem aðstoða Úkraínumenn. Þeir ætluðu að gera allt sem í þeirra valdi stæði til að þeir færu með sigur af hólmi í stríðinu.
Framkvæmdastjóri Sameinuðu þjóðanna er kominn til Moskvu til fundar við rússneska ráðamenn um stríðið í Úkraínu. Hann segir að skapa verði skilyrði til að stöðva það eins fljótt og auðið er. Flóttamannastofnun Sameinuðu þjóðanna gerir ráð fyrir að yfir átta milljónir Úkraínumanna leggi á flótta á þessu ári.